จับตาผู้ว่าฯ ธนาคารกลางอังกฤษแถลงเย็นนี้ นักลงทุนรอสัญญาณชี้ทิศทางดบ.
จับตาผู้ว่าฯ ธนาคารกลางอังกฤษแถลงเย็นนี้ นักลงทุนรอสัญญาณชี้ทิศทางดอกเบี้ย
5 ก.ค. 2559

สื่อต่างประเทศรายงานว่า นายมาร์ค คาร์นีย์ ผู้ว่าการธนาคารกลางอังกฤษ (BoE) เตรียมจัดแถลงข่าวในวันนี้ โดยจะมีการเปิดเผยรายงานเสถียรภาพทางการเงิน (Financial Stability Report) เวลา 16.30 น. วันนี้ตามเวลาไทย ตามด้วยการแถลงข่าวเวลา 17.00 น.
ด้านนักวิเคราะห์คาดการณ์ว่า ธนาคารกลางอังกฤษน่าจะปรับลดดอกเบี้ยอย่างเร็วที่สุดในการประชุมเดือนนี้และเดือนหน้า เพื่อรับมือกับความผันผวนหลังการลงประชามติ โดยนักลงทุนต่างจับตาดูการแถลงข่าวดังกล่าว เพื่อประเมินทิศทางดอกเบี้ยต่อไป
ทั้งนี้ คาดว่า ผู้ว่าฯธนาคารกลางอังกฤษจะพูดถึงประเด็นเกี่ยวกับการจัดการความเสี่ยงในระบบการเงิน โดยอาจจะให้รายละเอียดเกี่ยวกับแนวทางการสนับสนุนเศรษฐกิจ กระตุ้นการปล่อยกู้ และส่งเสริมการลงทุน
อนึ่งก่อนหน้านี้ นายจอร์จ ออสบอร์น รมว.คลังอังกฤษ ได้ให้สัมภาษณ์กับไฟแนนเชียล ไทมส์เมื่อช่วงสุดสัปดาห์ที่ผ่านมาว่า อาจมีการปรับลดภาษีนิติบุคคล เพื่อรับมือกับผลกระทบจากการลงประชามติถอนตัวจากสหภาพยุโรป